# REZOLŪCIJA MSC.353(92)

**(pieņemta 2013. gada 21. jūnijā)**

**STARPTAUTISKĀ DROŠAS KUĢU EKSPLUATĀCIJAS UN PIESĀRŅOJUMA NOVĒRŠANAS VADĪBAS KODEKSA**

**(STARPTAUTISKĀ DROŠĪBAS VADĪBAS (*ISM*) KODEKSA) GROZĪJUMI**

KUĢOŠANAS DROŠĪBAS KOMITEJA,

ATSAUCOTIES uz Konvencijas par Starptautisko Jūrniecības organizāciju 28. panta b) punktu par Komitejas funkcijām;

ŅEMOT VĒRĀ rezolūciju A.741(18), ar kuru Asambleja pieņēma *Starptautisko drošas kuģu ekspluatācijas un piesārņojuma novēršanas vadības kodeksu* (*Starptautisko drošības vadības* (*ISM*) *kodeksu*) (turpmāk tekstā – “*ISM* kodekss”), kas ir kļuvis obligāts saskaņā ar 1974. gada Starptautiskās konvencijas par cilvēku dzīvības aizsardzību uz jūras (*SOLAS*) (turpmāk tekstā – “Konvencija”) IX nodaļu,

ŅEMOT VĒRĀ ARĪ Konvencijas VIII panta b) punktu un IX nodaļas 1.1. noteikumu par *ISM* kodeksa grozīšanas procedūru,

IZSKATĪJUSI savā deviņdesmit otrajā sesijā *ISM* kodeksa grozījumus, kas ierosināti un izplatīti saskaņā ar Konvencijas VIII panta b) punkta i) apakšpunktu,

1. PIEŅEM saskaņā ar Konvencijas VIII panta b) punkta iv) apakšpunktu *ISM* kodeksa grozījumus, kuru teksts iekļauts šīs rezolūcijas pielikumā;

2. NOSAKA saskaņā ar Konvencijas VIII panta b) punkta vi) apakšpunkta 2. daļas bb) punktu, ka minētie grozījumi tiks uzskatīti par pieņemtiem 2014. gada 1. jūlijā, ja vien pirms šā datuma vairāk nekā viena trešdaļa Konvencijas līgumslēdzēju valdību vai tādas līgumslēdzējas valdības, kuru kopējā tirdzniecības flote veido ne mazāk kā 50 % no pasaules tirdzniecības flotes bruto tilpības, nav darījušas zināmus savus iebildumus pret grozījumiem;

3. AICINA līgumslēdzējas valdības ņemt vērā, ka saskaņā ar Konvencijas VIII panta b) punkta vii) apakšpunkta 2. daļu grozījumi stājas spēkā 2015. gada 1. janvārī pēc to pieņemšanas saskaņā ar šīs rezolūcijas 2. punktu;

4. LŪDZ ģenerālsekretāram atbilstoši Konvencijas VIII panta b) punkta v) apakšpunktam nosūtīt visām Konvencijas līgumslēdzējām valdībām šīs rezolūcijas un tās pielikumā iekļauto grozījumu teksta apliecinātas kopijas;

5. LŪDZ ARĪ ģenerālsekretāram nosūtīt šīs rezolūcijas un tās pielikuma kopijas visiem tiem organizācijas dalībniekiem, kuri nav Konvencijas līgumslēdzējas valdības.

PIELIKUMS

# STARPTAUTISKĀ DROŠAS KUĢU EKSPLUATĀCIJAS UN PIESĀRŅOJUMA NOVĒRŠANAS VADĪBAS KODEKSA

# (STARPTAUTISKĀ DROŠĪBAS VADĪBAS (*ISM*) KODEKSA) GROZĪJUMI

**A DAĻA. ĪSTENOŠANA**

**6. RESURSI UN DARBINIEKI**

1. Spēkā esošo 6.2. punkta tekstu aizstāj ar tekstu šādā redakcijā:

“6.2. Sabiedrībai jānodrošina, ka uz katra kuģa:

6.2.1. ir apkalpe, kurā iekļauti saskaņā ar valsts un starptautiskajām prasībām kvalificēti, sertificēti un veseli jūrnieki, un

6.2.2. apkalpe spēj pienācīgi veikt visus nepieciešamos pasākumus kuģa drošas ekspluatācijas uzturēšanai.”

# 12. SABIEDRĪBAS APSTIPRINĀŠANA, PĀRSKATS UN NOVĒRTĒJUMS

2. Pēc spēkā esošā 12.1. punkta iekļauj jaunu 12.2. punktu turpmākajā redakcijā un spēkā esošo 12.2.–12.6. punktu pārnumurē par 12.3.–12.7. punktu:

“12.2. Sabiedrībai periodiski jāpārbauda, vai visi tie, kam deleģēti ar *ISM* saistīti uzdevumi, izpilda tos saskaņā ar sabiedrībai kodeksā noteiktajiem pienākumiem.”